Regnu de Romania

Su **Regnu de Romania** (rumenu: *Regatul României*) est istada una monarchia costitutzionale chi est esìstida in s'atuale Romania dae su 13 de martzu (calendàriu giulianu) / 25 de martzu (calendàriu gregorianu) de su 1881 cun s'incoronatzione de su prìntzipe Karl de Hohenzollern-Sigmaringen a re Càralu I (comintzende gasi sa famìlia reale rumena), fintzas a su 1947 cun s'abdicatzione de su re Mighele I de Romania e sa proclamatzione parlamentare de sa Romania comente repùblica populare sotzialista.

Intre su 1859 e su 1877, sa Romania si fiat isvilupada dae un'unione personale de duos printzipados vassallos (Moldàvia e Valàchia) suta unu prìntzipe solu in unu printzipadu autònomu cun unu soberanu Hohenzollern. Su paisu aiat otentu s'indipendèntzia dae s'Impèriu Otomanu durante sa gherra Russu-Turca de 1877–1878 (connota a livellu locale comente Gherra de Indipendèntzia Rumena), cando puru aiat retzidu sa Dobrùgia Setentrionale a càmbiu de sa parte meridionale de sa Bessaràbia. Su territòriu  durante su regnu de Càralu I, intre su mese de martzu de su 1881 e su de cabudanni 1914 est a bortas inditadu *Regnu Rumenu Antigu*, pro ddu seberare dae sa "*Romania Manna*", chi incluiat is provìntzias annessionadas a s'istadu a pustis de Prima Gherra Mundiale (Bessaràbia, Banat, Bucovina, e Transilvània).

Cun s'etzetzione de is metades de su sud de Bucovina e de Transilvània, custos territòrios fiant a pustis tzèdidos a paisos a làcana in su 1940, suta sa pressione de sa Germània Nazista o de s'Unione Soviètica. A fatu de s'abolitzione de sa costitutzione de su 1923 a banda de re Càralu II, in su 1938 su Regnu de Romania si fiat fatu *de facto* monarchia assoluta, pro si cunvèrtere a ditadura militare suta Ion Antonescu in su 1940 a pustis de s'abdicatzione fortzada de re Càralu II, e cun su sutzessore suo, Mighele, chi fiat masaprestu una figura de fatzada chentza de pòdere polìticu berdaderu.

Sa campagna militare bisastrada durante Segunda Gherra Mundiale a costadu de is potèntzias de s'Asse aiat batidu a su corpu de istadu contra de Ion Antonescu in su 1944, a pustis de su cale su Regnu de Romania fiat torradu a èssere una monarchia costitutzionale e aiat cambiadu afiladura cun is Alliados, coberende torra sa Transilvània Setentrionale. S'influèntzia de s'Unione Soviètica a làcana e is polìticas sighidas de guvernos de coalitzione dominados de is comunistas aiat afines batidu a s'abolitzione de sa monarchia e a sa proclamatzione su 30 de nadale de su 1947 de sa Repùblica Populare Rumena, istadu satèllite sovièticu.
## Galleria de immàgines

File:RomaniansInHungary1890.png|Isparghidura de is rumenos in su Regnu de Ungheria
File:Romanians before WW1.jpg|Territòrios populados de rumenos in una mapa de comintzu de su noighentos
File:Romania territory during 20th century.gif|Isvilupu territoriale de su Regnu de Romania
File:Romania 1930 ethnic map EN.png|Cumponidura ètnica de su Regnu de Romania in is annos 1930
File:Romania 1930 counties.500px.svg|Partzidura amministrative de su Regnu de Romania in is annos 1930
File:Romania 1930 literacy EN.svg|Alfabetizatzione in su Regnu de Romania in is annos 1930
File:Romania1939physical.jpg|Mapa fìsica de su Regnu de Romania
File:Kingdom of Romania (1942).svg|Territòriu de sa Romania durante sa Segunda Gherra Mundiale

## Àteros progetos